NORAKSTS

|  |  |
| --- | --- |
| 25.01.2024. | Nr.1/15 |

**zemes starpgabala Saldus ielā 11D, Jelgavā**

**atsavināšana**

Saņemts “AG KON” SIA (reģistrācijas Nr. 40103887014, turpmāk - Iesniedzējs) 2023. gada 27. oktobra iesniegums, kurā lūdz atsavināt Jelgavas valstspilsētas pašvaldībai piederošo zemes vienību Saldus ielā 11D, Jelgavā, kas piegul Iesniedzējam piederošajai zemes vienībai Saldus ielā 11A, Jelgavā.

Iesniedzējam piederošā zemes vienība ar kadastra apzīmējumu 09000040570 Saldus ielā 11A, Jelgavā ierakstīta Zemgales rajona tiesas Jelgavas pilsētas zemesgrāmatas nodalījumā Nr. 3945 ar kadastra numuru 09000040013.

Zemes vienība 1011 m2 platībā ar kadastra apzīmējumu 09000040586 Saldus ielā 11D, Jelgavā ir ierakstīta Zemgales rajona tiesas Jelgavas pilsētas zemesgrāmatas nodalījumā Nr. 100000624704 ar kadastra Nr. 09000040461 uz Jelgavas valstspilsētas pašvaldības vārda un ir starpgabals starp Iesniedzējam piederošo zemes vienību Saldus ielā 11A, Saldus ielas sarkano līniju, pašvaldībai piederošu zemes vienību Saldus ielā 11C un fiziskai personai piederošu zemes vienību Satiksmes ielā 12.

Saskaņā ar Jelgavas valstspilsētas pašvadības domes 2022. gada 24. februāra lēmumu Nr. 3/21 “Starpgabala statusa noteikšana zemes vienībām” zemes vienībai Saldus ielā 11D, Jelgavā ir noteikts zemes starpgabala statuss. Zemes starpgabals nav izmantojams patstāvīgi funkcionējošas apbūves veidošanai, nav iespējama tā atsevišķa saimnieciska izmantošana un tas ir pievienojams kādam no blakus esošajiem nekustamajiem īpašumiem.

Publiskas personas mantas atsavināšanas likuma (turpmāk - Atsavināšanas likums) 4. panta ceturtās daļas 1. punktā noteikts, ka pašvaldības nekustamā īpašuma atsavināšanu var ierosināt zemes īpašnieks, ja viņš vēlas nopirkt zemes starpgabalu, kas piegul viņa zemei, savukārt Atsavināšanas likuma 44. panta astotās daļas 1. punktā noteikts, ka zemes starpgabalu, kurš ir nepieciešams, lai nodrošinātu pieslēgumu koplietošanas ielai (ceļam), drīkst atsavināt tam zemes īpašniekam, kura zemei piegul attiecīgais zemes starpgabals.

Ievērojot minēto, zemes starpgabals Saldus ielā 11D, Jelgavā nav izmantojams patstāvīgi funkcionējošas apbūves veidošanai un ir pievienojams blakus esošajam nekustamajam īpašumam ar kadastra numuru 09000040013 Saldus ielā 11A, Jelgavā, lai nodrošinātu pieslēgumu koplietošanas ielai.

Saskaņā ar Atsavināšanas likuma 8. panta nosacījumiem, atsavināšanai paredzētā nekustamā īpašuma novērtēšanu organizē un mantas nosacīto cenu apstiprina pašvaldības institūcija, novērtēšanai pieaicinot sertificētu vērtētāju.

Nekustamā īpašuma vērtētājs Ģirts Kļaviņš (Latvijas īpašumu vērtētāju asociācijas īpašumu vērtētāja profesionālās kvalifikācijas sertifikāts nekustamā īpašuma vērtēšanai Nr. 88, derīgs līdz 2025. gada 21. jūnijam) novērtēja zemes starpgabalu Saldus ielā 11D, Jelgavā un noteica tā vērtību 12800,00 *euro* (divpadsmit tūkstoši astoņi simti *euro*, 00 centi).

Nekustamā īpašuma Valsts kadastra informācijas sistēmā zemes starpgabala Saldus ielā 11D, Jelgavā, kadastrālā vērtība ir noteikta 11735,00 *euro* (vienpadsmit tūkstoši septiņi simti trīsdesmit pieci *euro*, 00 centi).

Atsavināšanas likuma 3. panta pirmās daļas 2. punkts nosaka, ka publiskas personas nekustamo mantu var atsavināt, pārdodot par brīvu cenu. Minētā likuma 37. panta pirmās daļas 4. punkts nosaka, ka pārdot publiskas personas mantu par brīvu cenu var, ja nekustamo īpašumu iegūst šā likuma [4. panta](https://likumi.lv/doc.php?id=68490#p4) ceturtās daļas 1. punktā minētā persona. Šajā gadījumā pārdošanas cena ir vienāda ar nosacīto cenu.

Atsavināšanas likuma 36. panta trešā daļa nosaka, ka pārdodot publiskas personas nekustamo īpašumu uz nomaksu, nomaksas termiņš nedrīkst būt lielāks par pieciem gadiem. Par atlikto maksājumu pircējs maksā sešus procentus gadā no vēl nesamaksātās pirkuma maksas daļas un par pirkuma līgumā noteikto maksājumu termiņu kavējumiem - nokavējuma procentus 0,1 procenta apmērā no kavētās maksājuma summas par katru kavējuma dienu.

Jelgavas valstspilsētas pašvaldības īpašuma atsavināšanas komisija 2024. gada 8. janvārī noteica zemes starpgabala Saldus ielā 11D, Jelgavā nosacīto cenu 12800,00 *euro* (divpadsmit tūkstoši astoņi simti *euro*, 00 centi) un nomaksas termiņu – 5 gadus.

Saskaņā ar Pašvaldību likuma 10. panta pirmās daļas 16. punktu, Atsavināšanas likuma 3. panta pirmās daļas 2. punktu, 4. panta ceturtās daļas 1. punktu, 8. pantu, 36. panta trešo daļu, 37. panta pirmās daļas 4. punktu, 44. panta astotās daļas 1. punktu, Jelgavas valstspilsētas pašvaldības īpašuma atsavināšanas komisijas 2024. gada 8. janvāra lēmumu Nr. 1/8 “Zemes starpgabala Saldus ielā 11D, Jelgavā atsavināšana” un Iesniedzēja 2023. gada 27. oktobra iesniegumu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atsavināt Jelgavas valstspilsētas pašvaldībai piederošu zemes starpgabalu Saldus ielā 11D, Jelgavā (kadastra numurs 09000040461, kadastra apzīmējums 09000040586, platība 1011 m2), pārdodot to piegulošās zemes vienības ar kadastra apzīmējumu 09000040570 Saldus ielā 11A, Jelgavā īpašniekam “AG KON” SIA (reģistrācijas Nr. 40103887014) par nosacīto cenu 12800,00 *euro* (divpadsmit tūkstoši astoņi simti *euro*, 00 centi), nosakot maksimālo nomaksas termiņu – 5 gadus.
2. Jelgavas valstspilsētas pašvaldības īpašuma atsavināšanas komisijai veikt visas nepieciešamās darbības lēmuma izpildei.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2024. gada 25. janvārī